નવસારી જિલ્લાની ચાર બેઠકો ઉપર ભાજપ-કોંગ્રેસના ઉમેદવારો જાહેર થતા મુખ્ય રાજકીય પક્ષોની સ્થિતિ મોડી સાંજે સ્પષ્ટ થઈ ગઈ હતી. નવસારી જિલ્લાની વિધાનસભાની કુલ ચાર બેઠકો છે. જેમાં જલાલપોર અને નવસારી સામાન્ય બેઠકો છે. જ્યારે ગણદેવી અને વાંસદા એમ બે બેઠકો એસટી અનામત છે. ઉક્ત ચારેય બેઠકોની સામાન્ય ચૂંટણી 9મી ડિસેમ્બરે યોજાનારી છે. આ ચાર બેઠકોમાંથી ત્રણ બેઠકો ઉપર ભાજપે અગાઉ ઉમેદવારો જાહેર કર્યા હતા. જ્યારે કોંગ્રેસ પક્ષે ગત રાત્રે ચારેય ઉમેદવારો જાહેર કર્યા હતા. ભાજપે આજે સોમવારે સાંજે ભારે વિલંબ બાદ નવસારી બેઠકમાં ઉમેદવાર જાહેર કરતા ચારેય બેઠકોનું ચિત્ર મહદઅંશે સ્પષ્ટ થઈ ગયું છે.